Αισθάνομαι ζωντανός

Το Αισθάνομαι ζωντανός είναι ένα βρετανικό ιστορικό δράμα του 2022 σε σκηνοθεσία Όλιβερ Χερμάνους. Το σενάριό του από τον Καζούο Ισιγκούρο διασκευάστηκε από την ταινία Ikiru του 1952 σε σκηνοθεσία Ακίρα Κουροσάβα. Η ταινία διαδραματίζεται στο Λονδίνο το 1953, με πρωταγωνιστή τον Μπιλ Νάι ως δημοιτικού υπαλλήλου στον τομέα των δημοσίων έργων που μαθαίνει ότι πάσχει από μια θανατηφόρα ασθένεια.

Το Αισθάνομαι ζωντανός έκανε την παγκόσμια πρεμιέρα του στο Φεστιβάλ Κινηματογράφου Σάντανς στις 21 Ιανουαρίου 2022 και κυκλοφόρησε στο Ηνωμένο Βασίλειο στις 4 Νοεμβρίου 2022, από τη Lionsgate. Η ταινία απέσπασε θετικές κριτικές, με την ερμηνεία του Νάι να λαμβάνει ιδιαίτερη αναγνώριση. Στα 95α Όσκαρ, το  Αισθάνομαι ζωντανός έλαβε δύο υποψηφιότητες: Α΄ Ανδρικού Ρόλου για τον Νάι και Καλύτερου Προσαρμοσμένου Σεναρίου για τον Ισιγκούρο.

 Πλοκή 
Ο Ρόντνεϊ Γουίλιαμς είναι ανώτερος υπάλληλος στο συμβούλιο της Κομητείας του Λονδίνου του 1953. Κάθεται στο γραφείο του περιτριγυρισμένος από σωρούς χαρτιά και φαίνεται να βαριέται. Μια ομάδα γυναικών, υπό την καθοδήγηση της κυρίας Σμιθ, ζητούν από το συμβούλιο να αναδιαμορφώσει ένα πρώην ναρκοπέδιο του Β' Παγκοσμίου Πολέμου σε παιδική χαρά. Οι γυναίκες γυρίζουν με την αναφορά τους από τμήμα σε τμήμα συνοδευόμενες από έναν νεότερο υπάλληλο, τον κύριο Γουέικλινγκ. Παρά τον ενθουσιασμό του Γουέικλινγκ, η αρτηροσκληρωτική γραφειοκρατία εμποδίζει το εγχείρημα των γυναικών σε κάθε τους βήμα. Η αναφορά κάνει τους συνήθεις κύκλους της και τελειώνει πάλι στον Γουίλιαμς, ο οποίος την τοποθετεί εκ νέου στον σωρό των εγγράφων του, καθιστώντας σαφή στους συναδέλφους του την πρόθεσή του να μην προβεί σε περαιτέρω ενέργειες.

Όταν ο Γουίλιαμς λαμβάνει την τελική διάγνωση ότι πάσχει από καρκίνο, προσπαθεί ανεπιτυχώς να το ανακοινώσει στον γιο του, Μάικλ, και στη νύφη του, Φιόνα. Στη συνέχεια, ο Γουίλιαμς επιλέγει να αποσύρει τις μισές του οικονομίες, να αγοράσει μια θανατηφόρα ποσότητα υπνωτικού και να αυτοκτονήσει σε ένα παραθαλάσσιο θέρετρο. Καθώς δεν μπορεί να ολοκληρώσει αυτήν του την πράξη, δίνει το υπνωτικό στον κύριο Σάδερλαντ, έναν συγγραφέα που πάσχει από αϋπνία, τον οποίο γνωρίζει σε ένα καφέ. Συγκινημένος από την ιστορία του Γουίλιαμς, ο Σάδερλαντ τον πηγαίνει για μια νύχτα στην πόλη, όπου ο Γουίλιαμς αντικαθιστά το παραδοσιακό του λονδρέζικο καπέλο, το οποίο κλέβει μία πόρνη, με ένα καπέλο τύπου φεντόρα. Οι δυο άντρες πηγαίνουν σε μπαρ, τραγουδούν, πίνουν πολύ και παρακολουθούν μια παράσταση στριπτίζ/μπουρλέσκ.

Επιστρέφοντας στο Λονδίνο αλλά όχι για να δουλέψει, ο Γουίλιαμς συναντά τη Μάργκαρετ Χάρις, μια νεαρή πρώην υφισταμένη που εργάζεται πλέον σε ένα εστιατόριο. Η κουτσομπόλα γειτόνισσα του Γουίλιαμς βλέπει το ζευγάρι να γευματίζει στο πολυτελές εστιατόριο Fortnum's και το λέει στη Φιόνα, η οποία απαιτεί από τον Μάικλ να μιλήσει στον πατέρα του για να αποφευχθεί το πιθανό σκάνδαλο. Εντωμεταξύ, ο Γουίλιαμς προσπαθεί να μιλήσει στον Μάικλ για τη διάγνωσή του, αλλά κανένας από τους δύο δεν τολμά να ξεστομίσει αυτό που πρέπει.

Καθώς η υγεία του επιδεινώνεται, ο Γουίλιαμς προσπαθεί να περάσει περισσότερο χρόνο με τη Χάρις, της οποίας το νεανικό σθένος ζηλεύει και θα ήθελε να ανακτήσει πριν πεθάνει. Συνειδητοποιώντας ότι ο καλύτερος τρόπος για να περάσει τον χρόνο που του απομένει είναι να κάνει κάτι καλό, ο Γουίλιαμς προσπαθεί να πείσει τα διάφορα τμήματα να εγκρίνουν την κατασκευή της παιδικής χαράς. Κατά τη διάρκεια αυτής της περιόδου, μέσω του αμοιβαίου σεβασμού τους για τον Γουίλιαμς, η Χάρις και ο Γουέικλινγκ έχουν ερωτευτεί και κάνουν βόλτες μαζί σε πάρκα.

Αν και καταφέρνει να προωθήσει τη διαδικασία με την επιμονή του απέναντι σσε συναδέλφους και ανωτέρους του, ο Γουίλιαμς πεθαίνει λίγο μετά την ολοκλήρωση της κατασκευής της παιδικής χαράς. Στην κηδεία του, όπου παρευρίσκονται αρκετοί από τους ανθρώπους που έχει βοηθήσει, ο Μάικλ μαντεύει ότι ο Γουίλιαμς είχε μιλήσει για τη διάγνωσή του στη Χάρις αλλά όχι στον ίδιο.

Εμπνευσμένοι από τις πράξεις του Γουίλιαμς, οι πρώην συνάδελφοί του δεσμεύονται να ακολουθήσουν το παράδειγμά του και να γίνουν υποστηρικτές της θετικής αλλαγής, αλλά σύντομα επιστρέφουν στις παλιές γραφειοκρατικές τους συνήθειες. Ο Γουέικλινγκ, ο οποίος προσελήφθη λίγο πριν από τη διάγνωση του Γουίλιαμς, διαβάζει ένα γράμμα που του άφησε ο Γουίλιαμς με την εντολή να θυμάται την παιδική χαρά όταν αποθαρρύνεται. Επισκεπτόμενος την παιδική χαρά, ο Γουέικλινγκ συναντά έναν αστυφύλακα που του λέει ότι είδε τον Γουίλιαμς εκεί λίγο πριν πεθάνει, να κάνει κούνια στο χιόνι και να τραγουδά το παραδοσιακό σκωτσέζικο τραγούδι "The Rowan Tree". Ο αστυφύλακας νιώθει ένοχος που άφησε τον Γουίλιαμς να μείνει στο κρύο στην κατάστασή του. Ο Γουέικλινγκ παρηγορεί τον αστυφύλακα, λέγοντας ότι ο Ρόντνεϊ Γουίλιαμς ήταν πιθανώς πιο χαρούμενος εκείνη τη στιγμή από ό,τι ήταν για πολύ καιρό.

 Διανομή 

 Παραγωγή 
Τον Οκτώβριο του 2020, ανακοινώθηκε ότι θα γυριστεί το έργο σε σενάριο του βραβευμένου με Βραβείο Νόμπελ Λογοτεχνίας μυθιστοριογράφο Καζούο Ισιγκούρο και πρωταγωνιστές τους Μπιλ Νάι και την Έιμι Λου Γουντ. Τον Δεκέμβριο του 2020, η Lionsgate απέκτησε τα δικαιώματα διανομής στο Ηνωμένο Βασίλειο. Τον Ιούνιο του 2021, ξεκίνησε η παραγωγή στο Ηνωμένο Βασίλειο, ενώ ανακοινώθηκε η συμμετοχή στην ταινία των Άλεξ Σαρπ και Τομ Μπερκ. Ανακοινώθηκε επίσης ότι η Toho, διανομέας της αρχικής ταινίας, είχε αποκτήσει τα δικαιώματα για την Ιαπωνία. Το κτήριο του County Hall του Λονδίνου παρείχε το σκηνικό για την ταινία. Επιπλέον, η ταινία συγχρηματοδοτήθηκε μέσω της φιλανθρωπικής οργάνωσης County Hall Arts.

 Κυκλοφορία 
Η ταινία έκανε πρεμιέρα στο Φεστιβάλ Κινηματογράφου Σάντανς 2022 στις 21 Ιανουαρίου 2022. Λίγο αργότερα, η Sony Pictures Classics απέκτησε τα δικαιώματα διανομής της ταινίας για τη Βόρεια και Λατινική Αμερική, την Ινδία, τη Σκανδιναβία, την Ανατολική Ευρώπη, τη Γερμανία, τη Νότια Αφρική, τη Νοτιοανατολική Ασία και αεροπορικές εταιρείες παγκοσμίως έναντι περίπου 5 εκατομμυρίων δολαρίων σε μια δημοπρασία που περιλάμβανε τις εταιρείες Neon, Bleecker Street και Focus Features μεταξύ άλλων. Το Αισθάνομαι ζωντανός προβλήθηκε στο 66ο Φεστιβάλ Κινηματογράφου του Λονδίνου BFI τον Οκτώβριο του 2022, στο Κινέζικο Θέατρο Γκράουμαν ως μέρος του 2022 AFI Fest στις 6 Νοεμβρίου 2022 και στο Φεστιβάλ Κινηματογράφου Θεσσαλονίκης 2022 σε ελληνική πρεμιέρα. Η ταινία κυκλοφόρησε στους κινηματογράφους στο Ηνωμένο Βασίλειο στις 4 Νοεμβρίου 2022 και είχε περιορισμένη κυκλοφορία στις Ηνωμένες Πολιτείες στις 23 Δεκεμβρίου 2022. Ως μέρος της συμφωνίας της Sony με το Netflix στις Ηνωμένες Πολιτείες, η ταινία άρχισε να προβάλλεται από τις 5 Ιουνίου 2023.

 Απήχηση 

 Κριτικές 
Στον ιστότοπο συγκέντρωσης κριτικών Rotten Tomatoes, η ταινία έχει βαθμολογία έγκρισης 96% με βάση 221 κριτικές, με μέση βαθμολογία 8/10. Η συναίνεση των κριτικών του ιστότοπου λέει: « Το Αισθάνομαι ζωντανός τοποθετεί ψηλά τον πήχη διασκευάζοντας ένα κλασικό έργο του Κουρασάβα—τόσο ο σκηνοθέτης Όλιβερ Χερμάνους και ο πρωταγωνιστής Μπιλ Νάι το ολοκληρώνουν με θριαμβευτικό τρόπο». Στο Metacritic, έχει σταθμισμένο μέσο όρο βαθμολογίας 81 στα 100, με βάση 40 κριτικούς, υποδεικνύοντας «καθολική αναγνώριση».

Ο Ματ Τσόλερ Σάιτς του RogerEbert.com έδωσε στην ταινία τρία στα τέσσερα αστεράκια και έγραψε: "Το Αισθάνομαι ζωντανός δεν είναι μια υπέροχη ταινία—είναι λίγο υπερβολικά συγκρατημένη μερικές φορές και έχει την τάση να προσηλώνεται στη λύπη του Γουίλιαμς ως επί το πλείστον—αλλά εξελίσσεται σταθερά».

Η εφημερίδα Chicago Sun-Times έδωσε επίσης στην ταινία τρία στα τέσσερα αστεράκια.

 Παραπομπές 

 Εξωτερικοί σύνδεσμοι 


 Επίσημο σενάριο
Κατηγορία:Βρετανικές δραματικές ταινίες
Κατηγορία:Ταινίες τοποθετημένες στο Λονδίνο
Κατηγορία:Ταινίες γυρισμένες στο Λονδίνο
Κατηγορία:Ταινίες παραγωγής Sony Pictures Classics
Κατηγορία:Ταινίες παραγωγής Lions Gate Entertainment
Κατηγορία:Ταινίες του 2022